title: A Bizottság 1049/2014/EU végrehajtási rendelete ( 2014. július 30. ) a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló 514/2014/EU európai parlamenti és tanácsi rendelet értelmében a tájékoztatási és nyilvánosságra hozatali intézkedések technikai jellemzőiről

text:
               7.10.2014

               HU

               Az Európai Unió Hivatalos Lapja

               L 291/9

         A BIZOTTSÁG 1049/2014/EU VÉGREHAJTÁSI RENDELETE
   (2014. július 30.)
   a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló 514/2014/EU európai parlamenti és tanácsi rendelet értelmében a tájékoztatási és nyilvánosságra hozatali intézkedések technikai jellemzőiről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló, 2014. április 16-i 514/2014/EU európai parlamenti és tanácsi rendeletre (1) és különösen annak 53. cikke (5) bekezdésére,
   mivel:

               (1)

               Az 514/2014/EU rendelet általános rendelkezéseket állapít meg a Menekültügyi, a Migrációs és az Integrációs Alap, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszköz végrehajtására vonatkozóan.

               (2)

               Az Unió által nyújtott pénzügyi támogatást szemmel láthatóvá kell tenni, hogy az Unió finanszírozási programokban játszott szerepe szélesebb körben is ismertté váljon. A tájékoztatási és nyilvánosságra hozatali intézkedéseknek ezért konkrét információkat kell tartalmazniuk az Unió szerepvállalásának megjelölésével, ideértve az Unió jelképét is. A következetesség érdekében az Unió jelképét szabványos formátumban kell megjeleníteni.

               (3)

               Az Egyesült Királyságra és Írországra nézve az 514/2014/EU rendelet, és következésképpen e rendelet is kötelező.

               (4)

               Dániára nézve sem az 514/2014/EU rendelet, sem e rendelet nem kötelező.

               (5)

               Az e rendeletben előírt intézkedések mielőbbi alkalmazása és a nemzeti programok jóváhagyásával kapcsolatos késedelmek elkerülése érdekében e rendelet az Európai Unió Hivatalos Lapjában való kihirdetését követő napon lép hatályba.

               (6)

               Az e rendeletben előírt intézkedések összhangban állnak a menekültügyi, migrációs és integrációs, valamint belső biztonsági alapokkal foglalkozó bizottság véleményével,

         ELFOGADTA EZT A RENDELETET:
   1. cikk
   A projektre vonatkozó tájékoztatás és nyilvánosság technikai jellemzői
   A végső kedvezményezettek, a potenciális végső kedvezményezettek és a lakosság felé irányuló valamennyi tájékoztatási és nyilvánosságra hozatali intézkedés tartalmazza a következőket:

               a)

               az Európai Unió jelképe a mellékletben leírt grafikai szabványoknak megfelelően, az Európai Unióra való hivatkozással együtt;

               b)

               a projektet támogató alapra tett utalás a mellékletben foglaltak szerint;

               c)

               a felelős hatóság által választott jelmondat, amely kiemeli az Európai Unió hozzájárulása révén teremtett többletértéket.

         Kisebb reklámtárgyakra az a) és c) pont rendelkezései nem alkalmazandók.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. július 30-án.

            a Bizottság részéről

            az elnök

         José Manuel BARROSO

      (1)  HL L 150., 2014.5.20., 112. o.

      MELLÉKLET
      A JELKÉPRE VONATKOZÓ UTASÍTÁSOK ÉS A SZABVÁNYSZÍNEK MEGHATÁROZÁSA A JELKÉP LEÍRÁSA
      Égszínkék háttér előtt tizenkét aranyszínű csillag kört alkot, amely Európa népeinek egységét jelzi. A csillagok száma rögzítve van, a tizenkettő a tökéletesség és az egység jelképe.
      Valamennyi részletet és a vonatkozó iránymutatást lásd: http://ec.europa.eu/dgs/communication/services/visual_identity/pdf/use-emblem_en.pdf
      1.   HERALDIKAI LEÍRÁS
      Azúrkék mezőben 12 aranysárga csillag, amelyek csúcsai nem érnek össze.
      2.   MÉRTANI LEÍRÁS
      A jelkép kék színű, téglalap alakú zászló, amelynek hossza magasságának másfélszerese. A 12 aranysárga csillag egymástól egyenlő távolságra egy láthatatlan kör kerületén helyezkedik el, amelynek középpontja egybeesik a téglalap átlóinak metszéspontjával. A kör sugara a zászló magasságának egyharmada. Mindegyik csillag ötágú, és az ágak csúcsai egy-egy láthatatlan kör kerületén helyezkednek el, amelynek sugara a zászló magasságának 1/18-a. Valamennyi csillag élére állított pozícióban áll, azaz egyik csúcsa függőleges irányú, két ága pedig egy láthatatlan vonal mentén a zászló magasságvonalára merőleges helyzetben áll. A körben a csillagok az óra számlapján található órajelölések helyét foglalják el. Számuk nem változik.
      3.   SZABVÁNYSZÍNEK
      A jelkép a következő színeket tartalmazza:

                  A téglalap alapszíne PANTONE REFLEX BLUE;

                  a csillagok színe PANTONE YELLOW.

            Négyszínnyomás
      Négyszínnyomás használata esetén a két szabványszínt a négyszínnyomás négy színének használatával állítható elő.
      A PANTONE YELLOW szín a „Process Yellow” elnevezésű szín 100 %-os használatával állítható elő.
      A PANTONE REFLEX BLUE pedig 100 % „Process Cyan” és 80 % „Process Magenta” keverésével állítható elő.
      4.   INTERNET
      A webskálán a PANTONE REFLEX BLUE megfelelője az RGB:0/0/153 elnevezésű szín (hexadecimálisan: 003399), a PANTONE YELLOW megfelelője pedig az RGB:255/204/0 elnevezésű szín (hexadecimálisan: FFCC00).
      5.   ELŐÁLLÍTÁS MONOKRÓM ELJÁRÁSSAL
      Ha csak fekete színnel dolgozunk, a téglalapot feketével keretezzük be, és fehér alapon fekete csillagokat helyezünk el benne.
      Ha csak kék színnel dolgozunk (Reflex Blue-val), akkor a háttér 100 %-ában a kék színt használjuk, míg a csillagok fehér negatívok legyenek.
      6.   ELŐÁLLÍTÁS SZÍNES HÁTTÉRREL
      Ha elkerülhetetlen, hogy színes háttérrel dolgozzunk, akkor helyezzünk fehér keretet a téglalap köré, ahol a keret szélessége a téglalap magasságának 1/25-e.
      7.   AZ UNIÓS FINANSZÍROZÁST HANGSÚLYOZÓ SZÖVEG ALKALMAZÁSA

         Alapszabályok

      Az uniós jelkép magassága legalább 1 cm.
      Az Európai Unió nevét mindig teljes egészében ki kell írni.
      Az uniós jelképpel együtt használt betűtípus az alábbiak bármelyike lehet: Arial, Calibri, Garamond, Trebuchet, Tahoma, Verdana.
      Dőlt vagy aláhúzott változat, illetve effekt hozzáadása nem megengedett.

                  —

                  A szövegnek az uniós jelképhez viszonyított elhelyezkedésére nem vonatkozik konkrét előírás, de a szöveg semmilyen módon sem érintkezhet a jelképpel.

                  —

                  A használt betűméretnek arányosnak kell lennie a jelkép méretével.

                  —

                  A betűszín a háttértől függően kék (az uniós zászló kékje), fekete vagy fehér legyen.